1 Petru 4 !

CE FACI CU TIMPUL CARE ŢI-A MAI RĂMAS DE TRĂIT?!

Tema: suferă după voia Lui Dumnezeu !

Schiţa:

1. Cum ne folosim timpul rămas 1-11

1.Să avem o atitudine sănătoasă faţă de păcat. v.1-3

2.O atitudine răbdătoare faţă de cei pierduţi.v.4-6

3.O atitudine de aşteptare a Lui Mesia.v.7

4.O atitudine de dragoste faţă de sfinţi.v.8-11

1. Cuptorul de foc. v.12-19

1.Veţi avea de suferit.v.12

2. Bucuraţi-vă în suferinţă. v.13,14

3.Examinaţi-vă propria viaţă.v.15-18

4.Daţi-vă pe voi înşivă Domnului.v.19

Desfăşurarea lecţiei:

La fel după cum şi Hristos a suferit, şi a venit din cer pregătit pentru asta, şi *S-a înarmat* cu acest fel de gândire, tot la fel şi voi, înarmaţi-vă. Când spui cuvântul acesta „înarmare”, te gândeşti la război. Înarmarea este necesară pentru că există o luptă ce trebuie purtată, lumina cu întunericul, iar aceasta nu se poate face fără arme. De aceea Petru spune:”înarmaţi-vă şi voi cu acelaş fel de gândire – suferinţa în trup pentru Numele Lui Hristos”.

Cineva spunea că la plecarea din cer a Fiului, Tatăl i-ar fi spus:”Fiule, să ştii că la un moment dat Te voi părăsi, Îţi voi întoarce spatele, dar pe ei nu-i voi părăsi niciodată”. Evrei 13:5b.

„Prin cuvântul adevărului, prin puterea lui Dumnezeu, prin *armele* de lovire şi de apărare pe care le dă *neprihanirea*. 2 Cor.6:7.

Se spune că cea mai bună apărare este atacul. Să fim gata să ne apărăm, sau chiar să lovim, dar niciodată să nu folosim armele întunericului, ale firii pământeşti, ci numai armele neprihănirii.

De curând am auzit o predică despre Ştefan, primul martir al bisericii descris în Fapte 6,7. În text ni se relatează discuţia aprinsă a lui Ştefan cu liderii religioşi ai vremii. Ştefan a fost gata să dea socoteală de nădejdea care este în el, numindu-i respectuos la începutul predicii sale:„*fraţilor şi părinţilor*”, dar spre sfârşit, îi numeşte (Fapte 7:51) :”*oameni încăpăţânaţi, cu inimile şi urechile necircumcise*”.

Ştim că tăierea împrejur era ceva foarte important la iudei, de aceea Ştefan le spune de tăierea împrejur a urechilor şi a inimii, înţelegeţi?

*„Înarmaţi-vă cu o astfel de gândire”*: vedem cât de puternic este gândul, şi dacă este preluat acelaş fel de gândire ca al Domnului, vom fi puternic înarmaţi.

Deci în primul rând să ne armăm gândul. Să nu dăm însă muniţie diavolului, pentru că el are o armă puternică, dar nu are muniţie, dar muniţia i-o putem da noi şi atunci el va trage puternic în noi.

Trăirea în păcat a credinciosului este muniţie puternică în mâna celui rău.

Este uşor pentru un credincios să se obişnuiască cu păcatul, şi în loc să lupte având aceeaşi atitudine pe care a avut-o faţă de păcat Domnul, el se obişnuieşte cu păcatul lui, fără să realizeze acest aspect grav din viaţa lui.

„*Cel ce a pătimit în trup a sfârşit-o cu păcatul*”. Să realizăm că păcatele noastre

L-au costat viaţa pe Domnul nostru, deci păcatul nu este ceva uşor şi de neluat în seamă. El a purtat păcatele noastre în trupul Său pe lemn. Noi ne dorim să încetăm să mai păcătuim. Observăm cuvântul:”*ajunge*”.

Suferinţele din viaţa noastră plus Hristos, ne ajută să trăim o viaţă de biruitori. Ideea centrală din acest v.1 este explicată pe larg în Romani cap.6. Moartea anulează relaţia cu păcatul. Coloseni 2:12. Acum suntem fiinţe noi, suntem făcuţi părtaşi firii dumnezeieşti.

*„Vremea care ne mai rămâne de trăit în trup*”- îmi aminteşte de un împărat din VT. în 2 Împ.18,. Isaia 36-39, *Ezechia.*

Acesta s-a îmbolnăvit şi i s-a spus sa se pregătească pentru că va muri. Dar pentru lacrimile lui, Domnul i-a mai adăugat 15 ani zilelor vieţii lui. Însă el nu a preţuit zilele dăruite de Domnul, şi s-a fălit cu asta, şi în cele din urmă când este mustrat dă dovadă de nepăsare:”*este bine că cele ce spui nu se vor întâmpla în timpul vieţii mele”.*

Noi ce facem iubiţi ascultători, cu timpul care ni s-a dăruit? Puteam muri şi noi de Covid, dar suntem sănătoşi, trăim. Ce facem cu acest dar nemeritat, timpul? Cum trăim? După poftele oamenior, facem voia Neamurilor, cui căutăm să fim plăcuţi?

Domnul a făcut din noi o împărăţie de preoţi, un neam sfânt, un popor pe care Şi

l-a câştigat ca să fie al Lui! „Să nu mai trăim aşa fraţilor”, să punem punct, ajunge.

În istoria evreilor din cartea Judecători observăm că se repetă un ciclu. Ciclic poporul cădea în păcate grave, şi Dumnezeu ca să-i disciplineze le trimitea duşmani care-i asupreau foarte tare. Atunci ei strigau la Domnul şi Domnul le trimitea un eliberator, care-i scăpa, şi erau din nou bine, dar după un timp, o luau din nou de la capăt. Un lucru lipsea:”**Stop**”, nu puneau capăt total. Şi asta s-a întâmplat timp de aprox. 400 de ani, vă daţi seama?!

„Voi nu v-aţi împotrivit *încă* până la sânge, în lupta împotriva păcatului”. Evr.12:4

„Ajunge că în trecut, aţi făcut, aţi trăit”, şi priviţi cum acest fel de trăire este numit slujiri idoleşti neîngăduite.

v.4. Cum faci ca lumea să se mire de tine? Nu alerga la acelaş *potop de desfrâu* **cu** **ei**? Cei ce se miră şi batjocoresc sunt adesea cei din familie, şi cărora nu le place că nu alergăm în aceeaşi alergare cu ei, nu le place deloc.

De curând am studiat despre Zaharia şi Elisabeta. Ce experienţe frumoase au avut cu Domnul, deşi un timp au fost batjocoriţi de cei din jurul lor, dar în cele din urmă toţi au rămas miraţi de felul cum a lucrat Domnul în viaţa lor de familie. Luca 1.

Pentru că nu vor să se pocăiască de faptele lor, şi să adopte prin credinţă acelaş fel de gândire, ei vor da socoteală înaintea Aceluia care este gata să judece viii şi morţii.

v.6 Căci în vederea aceasta le-a fost vestită Evanghelia şi celor ce sunt morţi acum”(NTR). În vederea a ce? În vederea mântuirii, ori mântuirea nu se poate oferi decât celor ce trăiesc şi cred. Ioan 11:26”oricine trăieşte şi crede în Mine nu va muri niciodată”.

Felul de exprimare de aici face legătura cu contextul imediat, apropiat, altfel am putea înţelege greşit că există şansa de mântuire şi după moarte. Evrei 9:27.

Textul nu are legătură cu 1 Petru 3:18-20, pasaj pe care deja l-am studiat. Petru le aminteşte cititorilor lui, de credincioşii care au fost martirizaţi pentru credinţa lor. Ei au fost acuzaţi şi omorâţi în mod nedrept, dar acum sunt în prezenţa Domnului, unde vor primi o judecată dreaptă.

Cuvântul „judecată”din acest capitol poate fi înţeles greşit, pentru că aici nu înseamnă judecata Domnului, ci judecata oamenilor, a Romei.

1 Petru 4:17,18. La ce judecată se referă aceste două versete? Cum adică :”dacă cel neprihănit scapă cu greu”? Păi tocmai am spus că cel neprihănit va trăi prin credinţă, şi pentru păcatele lui s-a făcut deja plata la cruce. Aceştia nu sunt siguri de mântuire? Păi dacă plata a fost făcută, cine-i va osândi? Romani 8:31-39

Odată am mers în vizită într-o biserică şi un frate predica din aceste versete, şi spunea, citez:”vedeţi fraţilor că judecata Lui Dumnezeu începe cu noi, pe noi ne va judeca Domnul primii, şi nu se ştie dacă scăpăm! Dacă cel neprihănit scapă cu greu, dacă cei buni scapă greu, dar bieţii de noi, noi care mai greşim, care nu suntem aşa cum ar trebui să fim?”

După aceea am stat de vorbă cu fraţii şi i-am întrebat dacă sunt siguri de mântuirea lor? Cât de siguri? 99%, şi 1% vor vedea când vor ajunge acolo, în cer, la judecată?!

Şi-au dat seama de greşeala lor, mai ales atunci când am citit pasaje care vorbesc despre cel ce crede în jertfa ispăşitoare a Domnului Isus.

1 Ioan 5:13”V-am scris aceste lucruri ca să ştiţi că voi, care credeţi în Numele Fiului Lui Dumnezeu, aveţi viaţa veşnică”. Este la timpul prezent, cel ce crede este mântuit, are viaţa veşnică, nu spune că va avea.

v.6„*Cei care deja plecaseră la Domnul*”, deci erau cei ce muriseră martirizaţi, ale căror trupuri au fost judecate şi omorâţi abuziv de mai marii vremii, dar ei trăiesc acum după Dumnezeu în duh. Ei trăiesc după Dumnezeu, sau conform cu promisiunile Sale. Ei vor trăi veşnic. Ce mângâiere !

v.7 „*Sfârşitul tuturor lucrurilor este aproape. Fiţi înţelepţi dar, şi vegheaţi în vederea rugăciunii”*. Cred că orice creştin autentic, şi Petru credea că Isus va reveni în timul vieţii lui, pentru că îşi doreşte asta foarte mult.

Maranata este salutul Bisericii !

La problemele suferinţei lor, trebuia să se pregătească, şi am vorbit deja despre *înarmare cu gândul la cum a pătimit Hristos*. Acum le vorbeşte despre rugăciune, nu uitaţi *ce armă puternică este rugăciunea*.

Mai presus de toate, spune Petru, deci foarte important este să *aibă o dragoste fierbinte.* În 1:22 tot Petru le spunea *să se iubească cu căldură* unii pe alţii. În vremi de prigoană mai ales, acestea erau la mare căutare. *Primirea de oaspeţi* este o altă mare nevoie, existenţială în acele vremuri de prigoană. Nu murmuraţi, nu cârtiţi cu privire la aceasta. Ne amintim de vremea comunismului cât de greu era pentru credincioşii cu copii mulţi, mai ales.

v.9-11 În cuptorul de foc veţi avea de suferit, deci acestea de mai sus sunt de mare importanţă. Dar mai este ceva de luat în seamă, şi anume: *isprăvnici ai harului* felurit al Lui Dumnezeu. Domnul dă un har special pentru situaţii speciale, dar voi trebuie să-l administraţi.

Fiecare trebuie să slujească, nimeni nu trebuie să stea. Nevoia este atât de mare, încât orice ajutor cât de mic se simte, contează. Unii vorbesc din Cuvânt, dar să vorbească Cuvintele Lui Dumnezeu. Să facă lucrul acesta ca şi cum ar rosti cuvintele Lui Dumnezeu.

Termenul grec „*loghia*”, apare de 4 ori în NT, şi face trimitere la rostirile din vechime primite de poporul Israel de la Dumnezeu. Am vorbit de Fapte 6,7. În Fapte 7:38”*a primit cuvinte vii ca să ni le dea nouă*”. Dacă ai fost chemat la slujire, atunci slujeşte după puterea pe care ţi-a dat-o Dumnezeu.

Unii au primit mai multă putere, iar alţii mai puţină, în funcţie de cât pot ei duce, şi asta pentru ca în toate lucrurile să fie slăvit Dumnezeu prin Isus Hristos, a căruia este slava şi puterea în vecii vecilor! Amin”.

1. **Cuptorul de foc** !

v.12. Până aici am văzut că ei au avut parte de unele batjocuri, dar de aici încolo le vorbeşte despre o *încercare de foc*. O încercare nu de la cei din familie, apropiaţi, ci de la oficialităţile cele mai înalte. Acestea nu vor fi ceva sporadic, sau pe alocuri, ci întreaga Biserică va trece prin focul judecăţii celor mai răi oameni ai vremii, Nero şi urmaşii lui.

Persecuţia a început şi atunci, tot prin oamenii aşa zişi religioşi. Gen 4:1-8 Cain. Şi lumea nu persecută ceea ce este a ei, ci ei îşi iubesc pe ai lor. 1 Ioan 3:12 Şi de ce l-a omorât? Pentru că faptele lui erau rele, şi ale fratelui său erau bune. Simplu fapt că Abel nu era ca el, l-a deranjat enorm pe Cain.

Religioşii vremii L-au răstignit pe Domnul din acelaş motiv.

Matei 10:17 Vă vor bate unde: în casa Domnului, în sinagogi. Wow!

Orice îL glorifică pe Domnul îl enervează pe diavolul, şi ne va ataca.

Deci cu un astfel de foc aveau ei de-a face şi au de-a face şi astăzi oameni dragi în diferite părţi ale lumii.

1 Petru 1:7”încercarea”. Domnul o îngăduie ca să-şi primească slava, lauda şi cinstea prin noi, prin suferinţele noastre.

Ioan 16:33”în lume veţi avea necazuri, dar îndrăzniţi Eu am biruit lumea”. Deci să nu înţelegem că este vreo judecată divină, ci mai degrabă Domnul îngăduie asta.

Este foarte important să înţelegem cine trimite focul, Dumnezeu, sau cel rău, satan? Astăzi este foarte important să facem diferenţa.

Nu este o laudă la adresa Lui Dumnezeu să spunem că El a trimis molima aceasta, pentru că zic ei:”toate sunt de la Dumnezeu, şi El este Suveran, de aceea face tot ce vrea”, nu. Nu!

Lui nu-i place ce se întâmplă, şi în Ioan 11:35”Isus plângea”, pentru că vedea ce ravagii a făcut şi face păcatul în lumea Lui.

Domnul a creat însă persoane libere, ca El, deşi ştia că omul va falimenta dureros, şi El va plăti pentru asta. El Însuşi avea să se nască într-un mod umilitor şi să trăiască la fel şi să moară pe o cruce ca cel mai de jos criminal. Dar s-a meritat, asta o spune Domnul.

Dar unele judecăţi de aici de pe pământ nu vin de la El, ca să le arate copiilor Lui că ei cei neprihăniţi vor scăpa cu greu, nu. Din păcate şi astăzi aşa după cum am mai spus există oameni care nu studiază textul în context, şi dau învăţături eronate, luând nădejdea unora, şi dând altora nădejdi înşelătoare.

Desigur, în viaţă avem parte de suferinţe din cauza lipsei noastre de înţelepciune, a alegerilor greşite, a păcatului. Dar 1 Petru 4:12-14,16-18 suferinţa vine din pricina faptului că suntem credincioşi şi apărăm adevărul şi neprihănirea, vine din pricina faptului că purtăm cu cinste Numele Lui Hristos. Ioan 15:20,21

NTR. v12”*Prea iubiţilor*, (ce formulare: ca acea din cer când s-a spus că de către Tatăl:”Acesta este prea iubitul Meu – de-acolo este preluat cuvântul şi dat copii lor Lui), *nu fiţi surprinşi de încercarea de foc care are loc în mijlocul vostru, ca şi cum vi s-ar întâmpla ceva neobişnuit”.* Vreau să vedem acest cuvânt: ”întâmplă”, sau „ciudat”,sau „străin”,”neobişnuit”. Cuvântul grec este unul compus din două cuvinte şi înseamnă *:” participare cu*”, adică, trecând prin persecuţii credincioşii trebuiau să cunoască următoarele aspecte:

-nu este ceva neobişnuit pentru credincioşi;

-suferinţa nu este venită din cauza păcatului;

-Domnul are un scop. Romani 8:28

v.16 Dacă sufere pentru că este creştin, să nu-i fie ruşine, ci să proslăvească pe Dumnezeu pentru Numele acesta.

Timpurile de persecuţie sunt timpuri de oportunităţi, pentru a-L arăta pe Domnul. Nu cutremurul de pământ l-a adus pe temnicier la Hristos, pentru că acel cutremur aproape că l-a dus la sinucidere. Nu, cutremurul, ci Pavel, dragostea lui pentru acest om l-a ajutat să-L cunoască pe Hristos ca Domn şi Mântuitor. Copiii Domnului nu caută oportunităţi de răzbunare ci de prezentare cu dragoste a mesajului mântuirii oamenilor.

v.19 **Concluzia**: „aşa că cei ce *suferă după voia Lui Dumnezeu* (Domnul este acole, El ştie), să-şi încredinţeze sufletele credinciosului **Ziditor**, şi să facă ce este bine”.

Acest cuvânt”a încredinţa”este un termen folosit la Bănci, adică „păstrarea în siguranţă în Bancă”. 2 Tim.1:12.

De ce Ziditor, Creator, şi nu Mântuitor, Salvator? Matei 6:24-34 ne arată cum Tatăl Creatorul poartă de grijă la orice vietate de pe Pământ, deci şi omului, şi mai ales copilului Lui care trece prin necaz.

Fapte 4:24”Stăpâne Doamne, care ai făcut cerul, pământul, marea şi tot ce este în ele...”. Deci în situaţii grele primii ucenici se rugau Unui Dumnezeu Creator. Interesant!  
Deci, zice Petru, fiţi liniştiţi că viaţa voastră este bine păzită în Banca cerului, şi pentru asta veţi primi dobândă veşnică de slavă cu Domnul. Cât de valoroşi suntem noi pentru Domnul Isus.

De aceea faceţi ce este bine în continuare, ca semn al încrederii în Domnul Dumnezeu.

Domnul să ne ajute, amin!